Hou op paniek saai oor kinderontvoerings, vra polisie | Maroela Media
Argieffoto. Foto: Priscilla Du Preez/Unsplash.com
Die Suid-Afrikaanse Polisiediens (SAPD) het lede van die publiek wat vermoed dat kinders ontvoer is, gevra om dit by die polisie aan te meld voordat hulle ongegronde bewerings op sosiale media deel.
"Hulle het gister 'n trok met 'n vraghouer vol kinders op Saldanha gekry," lui een van die fopberigte op sosiale media oor kinderontvoerings wat gebruikers landwyd op hol jaag. "Die mense het die man (wat die kinders ontvoer het) amper doodgeslaan."
Die polisie sê vandat soortgelyke inskrywings soos 'n veldbrand begin versprei het, probeer beamptes vasstel of die voorvalle waarna kwansuis verwys word wel in Suid-Afrika plaasgevind het.
"Tot dusver dui geen bewyse daarop dat dié voorvalle in Suid-Afrika gebeur het nie en ook nie dat dit werklik plaasgevind het nie," sê brig. Vishnu Naidoo, nasionale polisiewoordvoerder. "Teen dié tyd sou 'n mens verwag het dat 'n familielid ten minste na vore sou gekom het om dit te bevestig."
Hy sê die enigste logiese afleiding is dat die bewerings en video's wat versprei word fopnuus is. "Party van die video's kan dalk selfs dramatiese voorstellings wees omdat dit só verfilm is dat die plek waar dit gebeur het, nie vasgestel kan word nie."
Intussen het die Wes-Kaapse minister van onderwys, Debbie Schäfer, die departementshoof en die hoofdirekteur van een van die provinsie se onderwysdistrikte Dinsdag beraadslaag met brig. Sonja Harri van die polisiediens se eenheid vir gesinsgeweld, kinderbeskerming en seksuele misdrywe.
Harri het die onderwysdepartement verseker dat die polisie alle ontvoerings en gepoogde ontvoerings as 'n prioriteit ondersoek. "Ons is nie ingelig oor presies wat die SAPD beplan om die vlaag bewerings oor kinderontvoerings te takel nie," het Schäfer ná die vergadering gesê.
Sy sê haar departement is daartoe verbind om met die polisiediens saam te werk en hulle te ondersteun deur inligting te deel wat van skole en die direktoraat vir veilige skole ontvang word. "Ons maan gemeenskappe en ouers weer om ekstra waaksaam te wees en die polisie dadelik te nader as hulle enige verdagte optrede gewaar."
Die polisie vra sosialemediagebruikers moet verantwoordelik optree en inligting nagaan voordat hulle inskrywings, wat tot onnodige paniek kan lei, deel.
Enigeen wat vermoed 'n kind is ontvoer, kan die polisie se Stop Misdaad-nommer by 08600 10111 bel. So nie kan hulle kontak met hul naaste eenheid vir kinderbeskerming en seksuele misdrywe maak.
KVBA gryp in by goudsektor-onderhandelinge
Daar mag dalk baie vals nuus daar buite wees maar een ding is waar. Daar IS n groot toename in kinder ontvoering in hierdie land. Ek soek oral in PMB al vir die gespe wat jy vir sekuriteit met n velcro band aan jou en jou kind se arm sit. Orals uitverkoop. Dit wys jou hoe ouers stress.
Nou is die vraag, is dit dit fopnuus of is dit weer soos gewoonlik waar die SAPS die laaste is om te weet van die krises en dit probeer toesmeer soos met die plaas aanvalle?